Vistdal

Vistdal er ei bygd i Molde kommune (Nesset kommune til 2020) i Møre og Romsdal fylke med ca. 350 innbyggere. Navnet er knyttet til dalen Vistdalen som er en forlengelse av Horndalen. Bygda er kjent for naturskjønne omgivelser, lakseelven Visa som renner gjennom dalen, bergarten Vistdalitt og tradisjonsmatretten sekkjepåse. 

 Kommunegrenser 
Den 1. januar 1890 ble Nesset kommune delt, og bygdene Eresfjord og Vistdal dannet egen kommune, Eresfjord og Vistdal. 1. januar 1964 ble Eresfjord og Vistdal kommune igjen slått sammen med Nesset kommune. Under kommunesammenslåingen ble Nesset kommune og derunder Vistdal slått sammen til nye Molde kommune fra 1.januar 2020.

 Bygdesentrum 
Midt i bygda ligger Myklebostad med Vistdal kirke, Lørdagskafé, Myklebostad bedehus, Vistdal Camping og dagligvarebutikk med drivstoffsalg og rasteplass.

Vistdal Oppvekstsenteret bestående av Vistdal barnehage og barneskolen Vistdal skule ligger også på Myklebostad. Ungdomsskolen i Vistdal ble lagt ned våren 2005, og fra høsten 2005 går elever på ungdomsskoletrinnet på skole i bygda Eresfjord.

Vistdal samfunnshus ligger i nærheten av Vistdal idrettsplass. 

 Næring og arbeidsplasser 
Hovednæringen i Vistdal er jordbruk.

Bergarten vistdalitt kommer fra Vistdal og er oppkalt etter stedet. Denne bergarten blir tatt ut av berget og bearbeidet av Romsdal Steinindustri (tidligere Vistdal steinindustri). Vistdalitt kan benyttes til bekledningsstein og belegningsstein. Blant annet er den brukt på gulvene til Henie Onstad Kunstsenter og til Trollstigenmonumentet øverst i Trollstigen.

Eiendommen Visthus ble bygget ut av den engelske major Guy Freemantle, som brukte stedet og elva til laksefiske. Hovedhuset er en tømmerbygning i skotsk jakthyttestil som stod ferdig i 1908. I 1958/1959 kjøpte Nordmøre og Romsdal Indremisjon stedet; per 2024 brukes eiendommen som leirsted, og i utleievirksomhet.

 Kultur 

 Napoleonskrigene og minnesmerke 
I 1914 ble det i Vistdal sentrum reist opp et minnesmerke, en bautastein, til ære for mennene fra Vistdal som deltok i krigen mellom Danmark-Norge på den ene siden og Napoleon Bonaparte og hans allierte på den andre, den såkalte «kanonbåtkrigen» 1807–1814. 

 Tradisjonsretten «sekkjepåse» 
En populær lokal matrett fra Vistdal kalles «sekkjepåse»; retten består av potet, fenalår, lettsaltet flesk og løk. Til retten serveres kålrot, gulrot, smeltet smør, flatbrød og rød saft eller kulturmelk.

Siden 1960-årene har det vært en tradisjon med årlig Sekkjepåsefest i Vistdal. 

Siden 2009 har Vistdal arrangert festdagen Sekkjepåsedagen som avholdes rundt midtsommer i Vistdal sentrum. Dagen byr på Sekkjepåseutsalg, salgsboder, aktiviteter for de minste, kiosk og underholdning. 

 Idrett- og trimtilbud 

Vistdal idrettsplass består av fotballbane, strandvolleyballbane og frisbeegolfbane. På vinterstid er det lysløype på ca.2,5 km. 

Elvastien er en gruslagt løype som strekker langs elven Visa fra nedre del av Vistdal ved Gammelbruen til Bergset. Ca. 4 km. 

Vistdal idrettslag arrangerer blant annet motbakkeløpet Stornebba Opp!

 Fugle- og dyreliv 
Vistdalsholmen naturreservat i Vistdalsbukta er en hekkelokasjon for fiskemåke og andre måkearter. 

 Kjente vistdalinger 
 Oddrun Hokland, friidrettsutøver og to ganger kongepokalvinner
 Audun Nerland, skiløper som vant femmila under prøve-OL i Sapporo i 1972

 Bildegalleri 

 Referanser 

 Eksterne lenker 
 Visthus leirsted
 Vistdal

Kategori:Bosetninger i Molde